Návrh

ďalšieho postupu SR v súvislosti s Rozhodnutím EK K(2006)5616 zo dňa 29.  novembra 2006, ktoré sa týka Národného plánu prideľovania emisných kvót predloženého Slovenskou republikou podľa smernice Európskeho parlamentu a Rady č. 2003/87/ES

Európska únia v záujme splnenia redukčných záväzkov vyplývajúcich z Kjótskeho protokolu prijala v októbri 2003 smernicu 2003/87/ES, ktorou sa ustanovuje schéma obchodovania s emisnými kvótami skleníkových plynov. Jednou zo základných podmienok funkčnej schémy obchodovania s emisnými kvótami je príprava plánu prideľovania emisných kvót (NAP) pre jednotlivé prevádzky. 
Slovenská republika predložila NAP na obdobie 2008 – 2012 (NAP2) Európskej komisii 18. augusta 2006. Európska komisia plán preštudovala a vyžiadala si doplňujúce informácie, ktoré boli Európskej komisii zaslané v priebehu októbra 2006. Na základe týchto podkladov pripravila Európska komisia návrh rozhodnutia k národnému alokačnému plánu Slovenskej republiky, ktoré bolo prijaté kolégiom komisárov a uverejnené 29. novembra 2006 pod číslom EK K(2006)5616. 
Týmto rozhodnutím Európska komisia znížila množstvo požadované Slovenskou republikou o 10 387 739 ton CO2 ročne (zo 41 261 156 ton CO2 ročne na 30 912 261 ton CO2 ročne), t. j. o 25%, čo môže mať vážne negatívne dôsledky na hospodársky rozvoj Slovenskej republiky.
Vláda SR svojím uznesením č. 1031 zo dňa 6. decembra 2006 poverila podpredsedu vlády SR pre vedomostnú spoločnosť, európske záležitosti, ľudské práva a menšiny vytvoriť pracovnú skupinu pre analýzu rozhodnutia Európskej komisie č. EK K(2006)5616 k národnému plánu prideľovania emisných kvót na obdobie 2008 – 2012.
Pracovná skupina na základe analýzy rozhodnutia odporúča nasledujúci postup:
1.	Podľa článku 3, odsek 3 rozhodnutia (Akékoľvek iné zmeny a doplnenia národného alokačného plánu okrem tých, ktoré sú v súlade s článkom 2 tohto rozhodnutia, sa musia oznámiť do termínu 31. december 2006 uvedenom v článku 11 ods. 2 smernice a vyžadujú si predchádzajúci súhlas komisie podľa článku 9 ods. 3 smernice) predloží Ministerstvo životného prostredia doplnky a zmeny, ktoré budú obsahovať žiadosť o dodatočné zaradenie zdrojov, ktoré zatiaľ nie sú zahrnuté v pláne prideľovania emisných kvót a podľa zákona 572/2004 Z. z. a rozšírenej definície podľa usmernenia Európskej komisie by mali byť do schémy zaradené (dva zdroje) a súhrn zásadných výhrad voči rozhodnutiu spolu požiadavkou na jeho zmenu v zmysle týchto výhrad.
2.	Ministerstvo spravodlivosti (Kancelária zástupcu SR v konaní pred súdmi ES) v súčinnosti s Ministerstvom životného prostredia, Ministerstvom hospodárstva a Ministerstvom zahraničných vecí začne pripravovať možné žalobné návrhy k žalobe o neplatnosť podľa čl. 230 Zmluvy o založení Európskeho spoločenstva voči rozhodnutiu Európskej komisie EK K(2006)5616. Na základe pripraveného dokumentu Ministerstvo spravodlivosti predloží vláde Slovenskej republiky návrh na podanie. resp. nepodanie žaloby do 24. januára 2007.